《北平同纪使君谒夷齐庙于孤竹故墟》
明代·林大春

天造商周际，兴亡代有人。后车号尚父，叩马称逸民。

尚父或可继，逸民孰与邻。让国事微细，饿死归其真。

岂知身后名，高风激千春。附骥非所料，善报讵所论。

孟子尊古圣，孔门曰求仁。嗟哉圣贤心，今古难拟伦。

如彼登华岳，诸山空嶙峋。又如泛沧海，百流非通津。

予生百世下，上驰千载神。故里询遗庙，夙心仰后尘。

看山见薇蕨，随马入荆榛。城郭犹殷旧，清朝祀典新。

使君以时至，先后俱称循。有玺始建白，继今名公巡。

雅怀节所尚，继治道须因。馀韵兹仍在，移风意更勤。

行看懦顽起，坐令习尚淳。峨峨商公文，金石罗秋旻。

会须载名笔，重此勒贞珉。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。